नयी दिल्ली- तेजी से बदलते वैश्विक अार्थिक परिदृश्य को देखते हुए और घरेलू विनिर्माण उद्योग, सेवा क्षेत्र तथा निर्यात को प्रोत्साहन देने के लिए सरकार विदेश व्यापार नीति की समीक्षा कर रही है। केंद्रीय वाणिज्य एवं उद्योग मंत्री निर्मला सीतारमण ने कहा है कि विदेशी व्यापार नीति की समीक्षा चल रही है। मौजूदा विदेश व्यापार नीति की घोषणा पिछले साल की गयी थी और यह इसकी मध्यावधि समीक्षा है। इसमें जरुरत के अनुसार परिवर्तन किए जा सकते हैं। मंत्रालय के सूत्रों के अनुसार बदले वैश्विक आर्थिक परिदृश्य में विदेश व्यापार नीति पर पुनर्विचार करना आवश्यक हो गया है। मौजूदा वित्त वर्ष में वैश्विक अर्थव्यवस्था में मंदी से भारतीय निर्यात अपेक्षा के अनुरूप नहीं बढ सका है और इसका असर घरेलू स्तर पर पड़ रहा है। रोजगार के अवसरों में कमी आयी है और उद्योग भारी दबाव में हैं।